《题东坡游赤壁图》
明代·黄仲昭

谁削层崖如壁立，万仞崚嶒倚天赤。亭亭雄据大江滨，气势似与江流敌。

东连夏口西武昌，控荆引蜀形势长。英雄割据竟何在，山川千古犹苍苍。

东坡老仙玉堂客，文章气节称人杰。才大难为世所容，万里黄冈竟迁谪。

梧桐一叶惊早秋，清宵约客来同游。匏尊潋滟吸明月，扁舟荡漾浮中流。

白露横江夜将半，万顷浮光影凌乱。孤臣顷刻不忘君，感慨长歌望霄汉。

洞箫一曲倚歌声，如泣如诉难为听。幽壑潜蛟惊起舞，孤舟嫠妇悲泪零。

达人襟怀隘八极，外物何尝论得失。蝇头蜗角了无心，山月江风尽堪适。

胸中礧磈浇未平，洗盏更酌陶幽情。酒阑舟中相枕藉，旭日欲上东方明。

高兴由来浩无际，此心直与江山契。风清月白拟重来，兹游岂尽平生意。

十月之望维其时，旧游佳客仍相期。床头斗酒藏已久，举网复得江鱼肥。

载酒携鱼泛空碧，江山变态应难识。水落石出江有声，断岸茫茫几千尺。

蹑衣长啸披蒙茸，穷搜不惮登虬龙。上攀栖鹘之危巢，下俯冯夷之幽宫。

倦来仍上扁舟去，放棹中流随所住。翩然孤鹤横江来，化作神仙梦中语。

坡仙一去今几年，两赋掷地声铿然。当时权奸肆排击，不啻腐鼠谁复怜。

我昔商宦长沙日，满拟经过访遗迹。典衣沽酒酹英灵，一吐轮囷豁胸臆。

圣恩浩荡旋赐还，未得遂此瑰奇观。今日披图发遐想，楚天万里云漫漫。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。